**Et tilbud som Allan (Admin) mener, man næsten ikke kan sige nej til**

Da jeg efterhånden er blevet en aldrende herre, få måneder ældre end middellevetiden for en dansk mand, har jeg besluttet, at jeg vil tilbyde at dele ud af min viden om Excel. Det skal ses som en slags tak for alt hvad jeg gennem årene har lært om Excel, blandt andet af mange fantastiske mennesker i forskellige danske og udenlandske Excel fora.

Jeg forestiller mig, at sådan en videndeling for eksempel kan ske i form af:

* Deling af filer som jeg har brugt ved Excel undervisning af kollegaer i mine sidste år på arbejdsmarkedet.
* Deling af filer, som jeg i de første år af min pensionisttilværelse, brugte ved Excel undervisning i en række større, danske virksomheder.
* Deling af en del filer med mine løsningsforslag til spørgsmål der har været stillet i forskellige Excel-grupper.
* Forklaring af hvordan specifikke formler fungerer. Det kunne, i den lettere ende, være noget

som: =HVIS((OG(F37>5;E37>60000));2;1) eller i den lidt sværere ende:

* =INDEX(d;MATCH(G7;MMULT(--(ROW(d)>=TRANSPOSE(ROW(d)));--(INDEX(d;;1)=G8));0);2)
* Guest posts om forskellige Excel emner. Det kunne for eksempel være formatering, betinget formatering, navngivning, finansielle funktioner, Excels værste funktion, den der hedder INDIREKTE, Excel til matematik, Dynamic Arrays, Noget om de nyeste Excel funktioner.

Og hvilke forudsætninger har jeg så for det tænker du sikkert. Jeg er født som bondedreng og har arbejdet med så forskellige ting som landbrug, murerfaget, kommis, hulkortoperatør (ja det var der faktisk noget der hed dengang man arbejdede med elektroniske datamaskiner), og, i hovedparten af mit arbejdsliv, som revisor og controller. Undervejs tog jeg en HD-uddannelse i økonomistyring ved det der nu hedder Copenhagen Business School. Dengang hed det bare Handelshøjskolen. Jeg tog første år af studiet til statsautoriseret revisor, men droppede herefter ud.

Jeg har arbejdet med Excel stort set på daglig basis siden 1985; har altid elsket det og gør det stadigvæk, så jeg har mange, ja i tusindvis af filer, fortrinsvis relateret til det der i mange år var mit arbejdsområde, nemlig økonomi (eller med et fint nydansk ord, Corporate Finance).

På det Excel-relaterede område er jeg især interesseret i Financial Modelling, navngivning, matrixformler (tidligere), i dag Dynamic Arrays samt LET og LAMBDA, men også Excel til mange forskellige former for matematik. Jeg mangler bare noget erhvervsrelateret at bruge det til.

Det siger vel sig selv, at jeg er usikker på, i hvilket omfang der overhovedet er interesse for noget af det ovennævnte. Derfor vil jeg sætte stor pris på, hvis du vil give din mening tilkende, herunder eventuelt komme med forslag til, hvad du kunne være særlig interesseret i. Jo mere specifik du er, i desto højere grad vil jeg være i stand til at uploade relevante filer eller måske skrive et relevant indlæg. Dog ikke noget om VBA – det er der så mange andre der ved meget mere om, end jeg gør.

For at I kan få et lille indtryk af, hvad for eksempel en enkelt undervisningsfil kan indeholde, uploader jeg i denne tråd en fil kaldet ABC. Filen er den første af en række filer jeg for mange år siden brugte ved undervisning af kollegaer. Navnet skal indikere, at det drejer det sig om helt grundlæggende stof, og den vil derfor muligvis være relativt uinteressant for mange, men jeg kan sagtens komme med noget der er væsentligt mere videregående.

Hans K.

April 2023